Κανονισμός (ΕΚ) αριθ. 2268/2003 της Επιτροπής

της 22ας Δεκεμβρίου 2003

για παράταση της ισχύος του κανονισμού (ΕΚ) αριθ. 812/2003 για μεταβατικά μέτρα, σύμφωνα με τον κανονισμό (ΕΚ) αριθ. 1774/2002, όσον αφορά τις εισαγωγές και τη διαμετακόμιση ορισμένων προϊόντων από τρίτες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο(1), όπως τροποποιήθηκε από τον κανονισμό (ΕΚ) αριθ. 808/2003 της Επιτροπής(2), και ιδίως το άρθρο 32 παράγραφος 1,

Εκτιμώντας τα ακόλουθα:

(1) Ο κανονισμός (ΕΚ) αριθ. 1774/2002 προβλέπει την πλήρη αναθεώρηση των κοινοτικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο, συμπεριλαμβανομένης της θέσπισης ορισμένων αυστηρών απαιτήσεων για τις εισαγωγές και τη διαμετακόμιση.

(2) Ο κανονισμός (ΕΚ) αριθ. 812/2003 της Επιτροπής(3) προβλέπει μεταβατικές ρυθμίσεις για τις τρίτες χώρες έως τις 31 Δεκεμβρίου 2003. Σύμφωνα με τις ρυθμίσεις αυτές, διατηρείται η αποδοχή των προηγούμενων υποδειγμάτων πιστοποιητικών για τα εναρμονισμένα προϊόντα, ούτως ώστε να δοθεί χρόνος για την προσαρμογή στις νέες απαιτήσεις και να αποφευχθεί η διατάραξη των εμπορικών συναλλαγών. Οι μεταβατικές ρυθμίσεις ήταν επίσης αναγκαίες προκειμένου να προβλεφθεί η διατήρηση των εθνικών πιστοποιητικών που προβλέπονται βάσει του άρθρου 29 παράγραφος 7, εν αναμονή της εφαρμογής του άρθρου 29 παράγραφος 6 του κανονισμού (ΕΚ) αριθ. 1774/2002, της ενημέρωσης των κανόνων που προβλέπονται στα παραρτήματα VII και VIII για το εμπόριο και τις εισαγωγές και, επίσης, της ενημέρωσης του υποδείγματος υγειονομικών πιστοποιητικών του παραρτήματος Χ.

(3) Οι εν λόγω ενημερώσεις και το νέο υπόδειγμα υγειονομικών πιστοποιητικών βρίσκονται στη διαδικασία έγκρισης· ωστόσο, είναι αναγκαίο να παραταθεί η μεταβατική περίοδος που προβλέπεται από τον κανονισμό (ΕΚ) αριθ. 812/2003, ούτως ώστε να ολοκληρωθούν οι διαδικασίες έγκρισης και να δοθεί κατόπιν στις τρίτες χώρες η δυνατότητα να προσαρμοστούν στο νέο υπόδειγμα υγειονομικών πιστοποιητικών.

(4) Κατά συνέπεια, ο κανονισμός (ΕΚ) αριθ. 812/2003 πρέπει να τροποποιηθεί ανάλογα.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τροποποίηση της ημερομηνίας εφαρμογής

1. Στο άρθρο 1 του κανονισμού (ΕΚ) αριθ. 812/2003, οι λέξεις "τις 31 Δεκεμβρίου 2003" που αναφέρονται στην παράγραφο 1 μετά τη λέξη "έως" αντικαθίστανται από τις λέξεις "τις 30 Απριλίου 2004".

2. Στο άρθρο 2 του κανονισμού (ΕΚ) αριθ. 812/2003, οι λέξεις "τις 31 Δεκεμβρίου 2003" που αναφέρονται στο δεύτερο εδάφιο μετά τη λέξη "έως" αντικαθίστανται από τις λέξεις "τις 30 Απριλίου 2004".

Άρθρο 2

Έναρξη ισχύος

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 273 της 10.10.2002, σ. 1.

(2) ΕΕ L 117 της 13.5.2003, σ. 1.

(3) ΕΕ L 117 της 13.5.2003, σ. 19.